กรมการค้าภายในเตือนผู้ประกอบการร้านค้าห้ามฉวยโอกาสขึ้นราคาสินค้าในช่วงเทศกาลปีใหม่ พร้อมส่งเจ้าหน้าที่ตรวจเข้มทุกพื้นที่
?นายวัฒนศักย์ เสือเอี่ยม อธิบดีกรมการค้าภายใน กระทรวงพาณิชย์ เปิดเผยว่า ในช่วงเทศกาลปีใหม่มีประชาชนจำนวนมากเดินทางกลับบ้านหรือไปท่องเที่ยวตามต่างจังหวัด ส่วนใหญ่ต้องใช้บริการรถโดยสารประจำทางหรือรถไฟ ทางกรมฯ จึงได้ส่งเจ้าหน้าที่ออกตรวจสอบ และติดตามสถานการณ์ราคาสินค้า อาทิ ผู้จำหน่ายอาหารและเครื่องดื่ม ผู้จำหน่ายสินค้าอุปโภคบริโภค ผู้ให้บริการรับฝากของบริการรถเข็นสัมภาระ ให้มีการปิดป้ายแสดงราคาสินค้าและค่าบริการอย่างชัดเจน และกำชับให้คิดค่าสินค้าและบริการให้ตรงกับป้ายราคาที่แสดงไว้ เพื่อป้องกันมิให้มีการฉวยโอกาสขึ้นราคาจำหน่ายสินค้าและบริการสูงเกินสมควรในช่วงเทศกาลนอกจากนี้ ราคาสินค้าและบริการต่าง ๆ มีราคาและปริมาณเท่าเดิม รวมถึงมีการติดป้ายแสดงราคาอย่างชัดเจน โดยภาพรวมปีนี้ส่วนใหญ่มีราคาใกล้เคียงกับปีที่แล้ว เช่น ข้าวราดแกงอยู่ที่ 35-50 บาท พิเศษ 55 บาท และค่าบริการรับฝากสัมภาระเริ่มต้นที่ 20 บาทต่อชิ้น พร้อมขอให้ผู้ประกอบการปฏิบัติตามมาตรการที่กรมฯ กำหนดเน้นติดป้ายแสดงราคาสินค้าอุปโภคบริโภคและอาหารปรุงสำเร็จให้ตรงตามป้ายราคาที่แสดงไว้ตามพระราชบัญญัติว่าด้วยราคาสินค้าและบริการ พ.ศ. 2542 ทั้งนี้ หากไม่ติดป้ายแสดงราคาสินค้ามีโทษปรับไม่เกิน 10,000 บาท จำหน่ายสินค้าราคาสูงเกินสมควรกักตุนสินค้าและปฏิเสธการจำหน่ายต้องโทษจำคุก 7 ปี หรือปรับไม่เกิน 140,000 บาท หรือทั้งจำทั้งปรับ